Filmat: L-omm Maltija ta' C'è Posta per Te mietet ftit wara li ngħaqdet ma' binha
Angela, l-omm Maltija minn Pembroke, li lbieraħ dehret fuq il-programm C'è posta per te, meta ltaqgħet ma' binha wara 40 sena, mietet l-għada tal-Milied fl-età ta' 61 sena, ftit jiem biss wara li kien irrekordjat il-programm. Angela welldet lil Roberto meta kellha biss 17-il sena. Minħabba l-pressjoni li kellha mill-ġenituri tagħha, ħaditu f'istitut u minn hemm ma ratux aktar. Roberto ġie addottat minn koppja minn Sqallija. Il-ġenituri adottivi qatt ma qalulu xejn dwar il-passat tiegħu għax beżgħu li jkun irid imur m'ommu u jitilfuh. Iżda wara dawn is-snin kollha, Roberto kellu x-xorti jsib lil ommu. Malli l-pustier tal-programm ħa l-invit lil Angela, hija qalet l-istorja tagħha lill-familja għax basret x'kien se jiġri u għalhekk aċċettat l-invit biex terġa' tgħannaq lil binha. B'leħen miskur, emozzjonata u bid-dmugħ f'għajnejha qalet li dejjem ħasbet fih u dejjem xtaqet tiltaqa' miegħu. Malli ħarsu lejn għajnejn xulxin għall-ewwel darba, kellhom l-istess reazzjoni: "è bella...è bello." Il-ġenituri adottivi ta' Roberto wkoll mietu ftit taż-żmien ilu.